Sølle 22 personer kan lige nu kalde sig kørere i motorsportens kongeklasse. Men om lidt kan én af de 22 være en ung dansker ved navn Kevin Magnussen.

Fartfænomenet skulle efter sigende være millimeter fra en kontrakt med et af de mest prestigefyldte teams. Vodafone McLaren Mercedes.

- Jeg synes jo, det er en vanvittig spændende tid. Især for Kevin. Men også for os andre, der går og håber på det bedste for knægten. Det er jo fedt, der bliver skrevet så meget, som der gør, for det betyder jo bare, at der er stor interesse for, hvad han skal. Og specielt når han bliver nævnt i forbindelse med McLaren, så bliver interessen jo bare ekstra stor, siger Kevins far, Jan Magnussen til tv2.dk

- Det er jo svært at sætte procenter på, men tingene ser skide godt ud lige nu i forhold til, at han kører Formel 1 næste år. Efter sådan en sæson som han har haft, så fortjener han også et Formel 1 sæde, siger Jan Magnussen til tv2.dk

Spekulationerne omkring Kevin Magnussens fremtid har i efterhånden lang tid har suset rundt i medierne som en racer nær topfarten. Situationen bekymrer dog på ingen måde Jan Magnussen, der har fuld forståelse for, hvorfor forhandlingerne kan synes at trække i langdrag.

- Kontrakten er jo hele grundlaget for Kevins fremtid. Formel 1 er jo verdens mest kommercielle sport, så der er en masse ting, som parterne skal være helt enige om. Der er rigtig mange penge på spil, så alle skal vide deres respektive roller, og hvad der er forventet. Derfor er der ikke noget konkret endnu, men der bliver arbejdet enormt hårdt for at sikre den bedste fremtid for Kevin.

- Kevin har jo en kæmpe drøm om at køre for McLaren. Det er der, han er vokset op, og det er der, han kender alle menneskerne. Han føler selv, at han er klar til at håndtere det enorme pres, der ligger på en McLaren-kører. Men McLaren passer også godt på Kevin, og jeg er vildt imponeret over, hvor meget de arbejder med ham og forsøger at gøre ham klar til Formel 1, siger Jan Magnussen til tv2.dk.

Rollen som far kan nemt flyde sammen rollen som træner, når nu unge Magnussen har valgt den samme levevej som sin far. Men sammenfaldet kan næppe kaldes en ulempe, når faren hedder Jan Magnussen.

- Man skal have en meget meget stor forståelse for, hvad ræs er for noget, og det er nok der, jeg har været mest behjælpelig. Simpelthen bare at få snakket med Kevin omkring de forskellige situationer. Jeg prøver dog så vidt muligt at støtte Kevin som far. Han skal vide, at jeg selvfølgelig er der ligesom alle andre, når tingene går godt, men han skal også vide, at jeg står lige bag ved ham, hvis tingene måske går skævt, siger Jan Magnussen til tv2.dk.